CELEX: C2004/284/48
Language: fi
Date: 2004-11-20 00:00:00
Title: Asia T-367/04: Gibtelecom Limitedin 15.9.2004 Euroopan yhteisöjen komissiota vastaan nostama kanne

20.11.2004   
            
            
               FI
            
            
               Euroopan unionin virallinen lehti
            
            
               C 284/24
            
         Gibtelecom Limitedin 15.9.2004 Euroopan yhteisöjen komissiota vastaan nostama kanne
   (Asia T-367/04)
   (2004/C 284/48)
   Oikeudenkäyntikieli: englanti
   Gibtelecom Limited, kotipaikka Gibraltar, on nostanut 15.9.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat barrister M. Llamas ja solicitor B. O'Connor.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa komission 5.7.2004 tekemän päätöksen, jolla hylätään Gibtelecomin EY 86 ja EY 82 artiklan nojalla tekemä kantelu;
            
         
               —
            
            
               velvoittaa komission korvaamaan Gibtelecomin oikeudenkäyntikulut.
            
         Oikeudelliset perusteet ja pääasialliset perustelut
   Riidanalaisella päätöksellä komissio hylkäsi kantajan 31.10.1996 tekemän kantelun, jossa väitettiin, että espanjalainen televiestintäoperaattori Telefonica SA oli EY 82 artiklan vastaisesti käyttänyt väärin määräävää markkina-asemaansa kieltäytymällä tunnustamasta Gibraltarin kansainvälistä suuntanumeroa (350) ja vaatimalla Espanjan ja Gibraltarin välistä automaattista suoravalintaista puhelinliikennettä koskevien rajoittavien ehtojen hyväksymistä. Kantaja muutti kyseisen kantelun myöhemmin EY 86 artiklan sekä EY 82, EY 49 ja EY 12 artiklan mukaiseksi kanteluksi Espanjaa vastaan väittäen, että Telefonica toimi ylintä valtaa Gibraltarilla vaativan Espanjan hallituksen määräysten mukaisesti.
   Kanteensa tueksi kantaja väittää, että riidanalaisessa päätöksessä on tehty useita ilmeisiä arviointivirheitä. Kantajan mukaan komissio on erehtynyt katsoessaan, että Telefonica ei ole julkinen yritys tai että sillä on EY 86 artiklassa tarkoitettuja erityisoikeuksia.
   Kantaja väittää edelleen, että Espanja on toimillaan rikkonut direktiivien 90/388 (1) 97/33, (2) 2002/21 (3) ja 2002/77 (4) numerointia ja verkkoon pääsyä koskevia säännöksiä. Se katsoo myös, että jäsenyysvelvoitteiden noudattamatta jättämistä koskevia kanteita voidaan EY 86 artiklan nojalla nostaa Espanjaa vastaan riippumatta siitä, olivatko toimenpiteet, joilla Espanja pyrki estämään Telefonicaa tunnustamasta Gibraltarin kansainvälistä suuntanumeroa, yleisesti sovellettavia.
   Kantaja esittää kumoamisen tueksi myös muutamia prosessuaalisia ja hallinnollisia perusteita viitaten tältä osin kantajan sellaisen luottamuksensuojan loukkaamiseen, jonka se väittää johtuneen kolmen komission jäsenen 7.6.2000 Espanjalle ja Yhdistyneelle kuningaskunnalle lähettämästä kirjeestä, jossa näitä kahta valtiota pyydetään muun muassa etsimään ratkaisu numerointia koskevaan kanteluun. Kantaja väittää lisäksi samalla kanneperusteella, että komissio ei ole toiminut puolueettomasti ja että se on loukannut periaatetta, jonka mukaan sen on toimittava kohtuullisen ajan kuluessa.
   
      (1)  Kilpailusta telepalvelumarkkinoilla 28 päivänä kesäkuuta 1990 annettu komission direktiivi 90/388/ETY, EYVL L 192, 24.7.1990, s. 10—16.
   
      (2)  Televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30 päivänä kesäkuuta 1997 annettu Euroopan parlamentin ja neuvoston direktiivi 97/33/EY, EYVL L 199, 26.7.1997, s. 32—52.
   
      (3)  Sähköisten viestintäverkkojen ja -palvelujen yhteisestä sääntelyjärjestelmästä (puitedirektiivi) 7 päivänä maaliskuuta 2002 annettu Euroopan parlamentin ja neuvoston direktiivi 2002/21/EY, EYVL L 108, 24.4.2002, s. 33—50.
   
      (4)  Kilpailusta sähköisten viestintäverkkojen ja -palvelujen markkinoilla 16 päivänä syyskuuta 2002 annettu komission direktiivi 2002/77/EY (ETA:n kannalta merkityksellinen teksti), EYVL L 249, 17.9.2002, s. 21—26.